ປ. ທ​ຣຳ ປະ​ກາດ ກ່ຽວ​ກັບ​ການ​ພົບ​ປະ ກັບ​ຮອງ​ນາ​ຍົກ​ຈີນ ໃນ​ລະ​ຫວ່າງ ກາ​ນ​ເຈ​ລະ​ຈາ ການ​ຄ້າ
ຂ່າວ​ກ່ຽວ​ກັບ​ການ​ພົບ​ປະ​ດັ່ງ​ກ່າວ ເຮັດ​ໃຫ້​ລາ​ຄາ​ຮຸ້ນ​ຖີບ​ໂຕ​ສູງ​ຂຶ້ນ ໃນ​ຂະ​ນະທີ່​ມີ​ການຕີ​ຄວາມ​ໝາຍ​ວ່າ ຮ່ອງ​ຮອຍ​ຂອງ​ການ​ຕົກ​ລົງ​ກັນ​ອາດ​ໃກ້​ກວ່າ​ທີ່​ຫຼາຍຄົນ​ຄາດ​ຄິດ​ໄວ້.
ເຈົ້າໜ້າທີ່ອະວຸໂສຂອງສະຫະລັດແລະຈີນ ເລີ້ມການເຈລະຈາທາງດ້ານການຄ້າອີກຮອບນຶ່ງໃນວັນພະຫັດວານນີ້ ທ່າມກາງບັນຍາກາດທີ່ບໍ່ມີຄວາມແນ່ນອນກ່ຽວກັບຜົນທີ່ຈະໄດ້ຮັບ ໃນຮອບອາທິດແລ້ວນີ້ ການໃຊ້ສຳນວນຄຳເວົ້າ ແລະການເຄື່ອນໄຫວຂອງທັງສອງຝ່າຍເບິ່ງຄືວ່າຈະເຮັດໃຫ້ໂອກາດ ໃນການສ້າງຄວາມກ້າວໜ້າ ເພື່ອແກ້ໄຂບັນຫາສົງຄາມການຄ້າ ທີ່ຮຸນແຮງ ມີໜ້ອຍລົງ ແນວໃດກໍຕາມ ໃນຕອນເຊົ້າວັນພະຫັດວານນີ້ ຫຼັງຈາກໄດ້ສະແດງ ຄວາມບໍ່ຄ່ອຍໝັ້ນໃຈປານໃດກ່ຽວກັບຜົນຂອງການເຈລະຈາທີ່ຈະອອກມານັ້ນ ປະທານາທິບໍດີດໍໂນລ ທຣຳ ກໍໄດ້ປະກາດແບບທີ່ບໍ່ມີການແຈ້ງໃຫ້ຮູ້ລ່ວງໜ້າ ຜ່ານທາງທວີດເຕີ້ວ່າ ທ່ານເອງ ແລະຮອງນາຍົກລັດຖະມົນຕີຈີນ ທ່ານຫລິວ ເຫ ຈະພົບປະກັນທີ່ທຳນຽບຂາວໃນວັນສຸກມື້ນີ້ ຂໍ້ຄວາມໃນທວີດເຕີ້ໄດ້ຖືກສົ່ງອອກໄປ ປະມານ 20 ນາທີ ຫຼັງຈາກຕະຫຼາດການເງິນໄດ້ເປີດ ໂດຍມີຂໍ້ຄວາມວ່າ “ມື້ທີ່ຍິ່ງໃຫຍ່ ສຳລັບການເຈລະຈາກັບຈີນ ພວກເຂົາເຈົ້າຕ້ອງການຢາກເຮັດຂໍ້ຕົກລົງ ແຕ່ຂ້າພະເຈົ້າຕ້ອງການບໍ? ຂ້າພະເຈົ້າຈະພົບປະກັບຮອງນາຍົກລັດຖະມົນຕີຈີນ ທີ່ທຳນຽບຂາວ ໃນວັນສຸກມື້ອື່ນ ” ຂ່າວກ່ຽວກັບການພົບປະດັ່ງກ່າວ ເຮັດໃຫ້ລາຄາຮຸ້ນຖີບໂຕສູງຂຶ້ນ ໃນຂະນະທີ່ມີການຕີຄວາມໝາຍວ່າ ຮ່ອງຮອຍຂອງການຕົກລົງກັນອາດໃກ້ກວ່າທີ່ຫຼາຍຄົນຄາດຄິດໄວ້ ແຕ່ແນວໃດກໍຕາມມາຈົນຮອດຕອນເຊົ້າຂອງວັນພະຫັດວານນີ້ ການຂຽນຂໍ້ຄວາມໃນທວີດເຕີ້ແມ່ນຮ່ອງຮອຍພຽງອັນດຽວ ທີ່ວ່າການເຈລະຈາອາດຈະໃຫ້ດອກອອກຜົນພຽງເລັກນ້ອຍນັ້ນ ອາດໃຫ້ຄວາມຫວັງກວ່າທີ່ຄິດກັນໄວ້ໃນເມື່ອກ່ອນ ການເລີ້ມການເຈລະຈາຄືນອີກໃນວັນພະຫັດວານນີ້ ມີຂຶ້ນໃນຂະນະທີ່ເວລາໃນການຂຶ້ນພາສີຂອງສະຫະລັດ ຕໍ່ສິນຄ້ານຳເຂົ້າຂອງຈີນພວມຈະໝົດລົງ ການເກັບພາສີ 25 ເປີເຊັນໃນປັດຈຸບັນ ຕໍ່ສິນຄ້າຈີນໃນມູນຄ່າ 250 ຕື້ໂດລາ ຈະເພີ້ມຂຶ້ນເປັນ 30 ເປີເຊັນໃນວັນທີ 15 ຕຸລານີ້ແລະການເກັບພາສີອີກ 15 ເປີເຊັນຕໍ່ສິນຄ້າຈີນອີກຈຳນວນນຶ່ງໃນມູນຄ່າ 150 ຕື້ໂດລາ ຈະເລີ້ມຂຶ້ນໃນວັນທີ 15 ທັນວາ ຈີນໄດ້ໃຫ້ສັນຍານແລ້ວວ່າ ຖ້າສະຫະລັດຫາກເກັບພາສີຕາມທີ່ໄດ້ ກ່າວໄວ້ນັ້ນ ຕົນກໍຈະຕອບໂຕ້ແບບດຽວກັນ